Наставно научном већу

Филозофског факултета Универзитета у Београду

**ИЗВЕШТАЈ**

**о испуњености услова за избор Милице Смајевић у звање истраживача сарадника**

На предлог Кадровске комисије, Наставно-научно веће Филозофског факултета у Београду је на седници одржаној 1.06.2017. године донело одлуку да се покрене поступак за избор **Милице Смајевић** у звање истраживача сарадника. На истој седници Веће је формирало Комисију за припрему извештаја о кандидату и спровођење поступка избора у саставу: **доц. др Иван Вуковић, доц. др Александар Добријевић и доц. др Машан Богдановски**.

На основу увида у конкурсну документацију и анализе научних радова кандидата, Комисија подноси следећи ИЗВЕШТАЈ са **закључним предлогом да се Милица Смајевић изабере у звање истраживача сарадника**.

Докторанткиња Милица Смајевић јерођена 1988. године у Београду. Дипломирала је филозофију на Филозофском факултету у Београду у септембру 2011. године са просечном оценом 9,48. За завршни рад „Когнитивистичка теорија емоција“, који је радила код ментора доц. др. Машана Богдановског, добила је оцену 10,00. Мастер студије на Одељењу за филозофију Филозофског факултета уписала је 2011. и завршила 2012. са просечном оценом 10,00. Мастер рад „Појмовни и епистемолошки проблем туђих свести“ одбранила је код ментора доц. др. Машана Богдановског и добила оцену 10,00.

Докторске студије на Одељењу за филозофију Филозофског факултета у Београду Милица Смајевић је уписала у децембру 2012. године. До сада је положила све испите и одбранила предлог докторске тезе на тему „Кантово схватање слободе — метафизички, етички и правно-политички аспекти“, на којој интензивно ради. Од 2014. године, ангажована је у настави на Одељењу за филозофију Филозофског факултета у Београду, на предметима Кантова филозофија и Хјумова филозофија.

Милица Смајевић је до сада објавила два научна рада. У тексту „Неконтекстуалистичка и контекстуалистичка верзија теорије релевантних алтернатива као могућа решења скептичког парадокса“, објављеном у часопису *Theoria* 57 (3), 2014, str. 23-41, она се бавила одговорима на Нозикову критику емпиријског знања и закључила да је од две теорије боља неконтекстуалистичка коју је заступао Фред Дрецке, иако и она има својих проблема. У тексту „Од схватања моралности као послушности ка схватању моралности као самоуправљања“, објављеном у зборнику *Radoslav Ratković, život i delo,* Udruženje Nauka i društvo Srbije, Beograd, 2014, str. 466-483, Милица Смајевић је реконструисала историју морала у новом веку, руководећи се идејама Жерома Шнивинда.

С обзиром на одличан успех са којим је завршила све своје досадашње студије, те запажен завршни и мастер рад, Милица Смајевић је одлуком Министарства просвете, науке и технолошког развоја Републике Србије прикључена пројекту «Динамички системи у природи и друштву: филозофски и емпиријски аспекти» (евиденциони број 179041).

Имајући све ово у виду, сматрамо да докторанткиња **Милица Смајевић** у потпуности испуњава услове за избор у истраживачко звање истраживач-сарадник, за ужу научну област *филозофија* (у области друштвено-хуманистичких наука) и предлажемо Наставно-научном већу да је изабере у истраживачко звање **истраживач-сарадник.**

Београд, 2.06.2017. године

Чланови комисије:

Доц. др Иван Вуковић

Доц. др Александар Добријевић

Доц. др Машан Богдановски