НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА

Београд, 2. јун 2017. год.

**Р Е Ф Е Р А Т**

O испуњености услова за стицање звања **научни саветник**

кандидата др Александра Булатовића

**I ОПШТИ ПОДАЦИ О КАНДИДАТУ**

Кандидат др Александар Булатовић (ЈМБГ 2007970192818) рођен је 1970. године у Травнику, где је завршио основну и средњу школу. Дипломирао је на Катедри за праисторијску археологију 1996. године на Филозофском факултету Универзитета у Београду, а на истом факултету одбранио је магистарски рад *Топографија праисторијских налазишта на територији југоисточне Србије* 2005. године. Докторску дисертацију *Настанак и развој култура бронзаног доба у басену Јужне Мораве* одбранио је 2008. године на Одељењу за археологију Филозофског факултета у Београду.

Од 1996. до 2006. године радио је у Народном музеју у Врању као кустос задужен за праисторијску збирку. У Археолошки институт примљен је 2006. године као истраживач-сарадник на пројекту Министарства науке *Метално доба у Поморављу.*

Тренутно је ангажован као руководилац теме *Материјална и духовна култура заједница металног доба у Србији* у оквирунаучно-истраживачког пројекта *Археологија Србије: културни идентитет, интеграциони фактори, технолошки процеси и улога централног Балкана у развоју европске праисторије*, a са 1/3 ангажован је и на научно-истраживачком пројекту Историјског института *Етногенеза Срба*.

**II ДАТУМ ИЗБОРА У НАУЧНО ЗВАЊЕ**

Звање виши научни сарадник стекао је у септембру 2012. године.

**III НАУЧНО-ИСТРАЖИВАЧКИ РЕЗУЛТАТИ**

Главне области истраживања др Александра Булатовића јесу млађи периоди праисторије (метално доба, које подразумева бакарно, бронзано и гвоздено доба), посебно проблеми везани за металургију бронзе и порекло калаја у југоисточној Европи (библиографија, редни бр. 3, 4, 18, 29), затим проблеми апсолутног датовања металног доба на централном Балкану (бр. 2, 10, 21), те питања културних промена током динамичних периода и великих етничких померања популација на ширим просторима Евроазије, са тежиштем на Балкану (бр. 1, 6, 12-15, 18-20, 35 и др.). Др Александар Булатовић у свом раду континуирано користи резултате хемијско-физичких анализа (бр. 3, 4, 29), антрополошких анализа (бр. 22, 39), анализа древне ДНК (бр. 1, 6), као и оне палеоботаничких и археозоолошких анализа (бр. 5, 6, 16, 21, 25, 38), како би се стекла потпунија и егзактнија слика о културно-историјским дешавањима на тлу централног Балкана у последња четири миленијума старе ере.

Осим поменутих тема, др Александар Булатовић бави се и проблематиком духовне културе популација металног доба на централном Балкану, нарочито аспектима религиозног поимања живота и смрти и односа ових популација према необјашњивим "силама" у окружењу, што је јасно видљиво у монографијама и публикованим радовима кандидата (бр. 1, 7-9, 11, 14, 55). Кандидат се, такође, бави проблематиком "кретања популација" у праисторији, односно променом њиховог топографског обрасца насељавања у појединим регијама у одређеним периодима праисторије (бр. 1, 6, 12, 13, 14, 17-20, 40), као и истраживањем традиција праисторијских култура у античком периоду (бр. 7, 9, 11).

**1. Монографија међународног значаја (М12):**

1. Булатовић, А., Станковски, Ј., 2012, *Бронзано доба у басену Јужне Мораве и у долини Пчиње/Бронзено време во басенот на Јужна Морава и долината на Пчиња,* Археолошки институт Београд и НУ Музеј, Куманово, 455 стр.

Међународна двојезична монографија са апстрактом на трећем језику, која чини синтезу о бронзаном добу Јужне Мораве, Пчиње и северном току Вардара, са аналитичким поглављима, која превазилазе наведене географске оквире и залазе на целу територију централног, источног и јужног Балкана. Дело садржи следећа поглавља: Увод, Каталог налазишта, Културно-хронолошка детерминација налаза и налазишта, Насеља, Материјална култура, Духовна култура, Апсолутна хронологија налазишта, Културно-историјска интерпретација, Закључак, Резиме на енглеском језику, Библиографија, Индекс и Фотографије. Монографија доноси велики број нових, непубликованих резултата, као и до сада најисцрпнију анализу праисторијског материјала и ритуалних конструкција са древне опсерваторије "Кокино" (на чијим истраживањима је кандидат учествовао, прво као сарадник, а затим као стручни консултант), и ритуалног простора у Пелинцу (оба на северу Македоније). Аутори у овој монографији дају комплетне анализе генезе, развоја и дезинтеграције култура на поменутој територији и на централном Балкану, као и корелацијске и хронолошке односе култура међусобно и са културама у суседству, што је до сада недостајало у стручној литератури. У монографији аутори за средње бронзано доба на централном Балкану први пут уводе термин Бубањ-Хум IV-Љуљаци култура, који је према цитатима већ прихваћен у научној литератури (видети списак хетероцитата: Филиповић, В., Милојевић, П., 2015; Mилановић, Д., Трајковић-Филиповић, Т., 2015; Ljuština, M., Dmitrović, K., 2016; Дмитровић, К., 2015). Монографија има значајну домаћу и међународну цитираност.

**2. Радови објављени у научним часописима међународног значаја (М21а, М21, М23, М24):**

2. Bulatović, A., Vander Linden, M., 2017, Absolute Dating of Copper and Early Bronze Age Levels at the Eponymous Archaeological Site Bubanj (Southeastern Serbia), *Radiocarbon*, Vol. 59 (4), 1-19. DOI:10.1017/RDC.2017.28 (М21а)

У овом престижном научном часопису аутори презентују и анализирају резултате серије од 10 апсолутних датума са истраживања енеолитских и бронзанодопских целина на локалитету Бубањ (истраживачким пројектом годинама руководи др А. Булатовић), а који су умногоме појаснили хронолошке позиције култура бакарног и раног бронзаног доба на централном Балкану. До овог рада била су урађена свега три апсолутна датума из периода од V до III миленијума на овом простору од када се ова физичко-хемијска метода употребљава, а аутори упоређују и анализирају своје резултате са преко 100 апсолутних датума истих културних манифестација у окружењу.

3. A. H. Mason, W.G. Powell, H. A. Bankoff, R. Mathur, A. Bulatović, V. Filipović, J. Ruiz, 2016, Tin isotope characterization of bronze artifacts of the central Balkans, *Journal of Archaeological Science* 69 (2016), Elsevier, 110-117. (М21)

Аналитички рад о изотопима и пореклу калаја на узорку од неколико десетина бронзаних предмета са простора југоисточне Европе. По први пут издвојене су три групе бронзаних предмета по пореклу калаја којег садрже, анализирана је њихова диспозиција у ширем контексту и предложена је реконструкција комуникационих система у периоду позног бронзаног доба на поменутој територији. Дефинисане су три различите групе порекла калаја, од којих је једна сасвим сигурно са простора Србије, тачније са планине Цер.

4. A. Huska, W. Powell, S. Mitrović, H. A. Bankoff, A. Bulatović, V. Filipović and R. Boger 2014, Placer Tin Ores from Mt. Cer, West Serbia, and Their Potential Exploitation during the Bronze Age, *Georchaeology*, vol. 29, issue 6, John Wiley & Sons Inc., 477–493. (М23)

Опсежна студија о калају који потиче са Цера, односно из неколико водотокова који се спуштају са јужних обронака ове планине. Рад је резултат вишегодишњег међународног пројекта којим коруководи кандидат Булатовић, који подразумева више истраживачких интердисциплинарних кампања на пољу археологије и геологије, и у њему је приказан низ анализа новим хемијским методама, које до тада нису коришћене у домаћој археологији.

5. Bulatović, J., Bulatović, A., Marković, N., 2014, Paleopathological changes in an early iron age horse skeleton from the Central Balkans (Serbia), *International Journal of Paleopathology*, Volume 7, December 2014, Elsevier, 76–82. (М23)

Детаљан аналитички рад о скелету младог коња откривеног у јами из гвозденог доба, објављен са два археозоолога у престижном међународном часопису који се бави овом проблематиком, са закључцима да је коњ иако је био млад, коришћен за јахање и ношење терета, што открива однос ове популације из гвозденог доба према припитомљеним коњима, илуструјући тиме један сегмент свакодневног живота у том периоду.

6. Bulatović, A., 2014., Corded Ware in the Central and Southern Balkans: A Consequence of Cultural Interaction or an Indication of Ethnic Change?, *Journal of Indo-European Studies* 42, 101-143. (М23)

Прилично убедљива и опсежна синтеза и анализа појаве и порекла специфичне тзв. врпчасте керамике на централном и јужном Балкану, током три различите фазе енеолитског периода. Анализа и дискусија о материјалу обухватила је много ширу територију, од централне Европе до Црноморских степа, а део материјала са централног Балкана резултат је и самосталних истраживачких активности аутора током протекле деценије. Рад има неколико међународних цитата, што није лош резултат с обзиром да су прошле непуне три године од публиковања.

7. Bulatović, A., 2015, Horizon of the Late Roman Necropolises with Rectangular and Circular *Kernoi* in Southeastern Serbia, Eastern Macedonia and Western Bulgaria, *Archaeologia Bulgarica* XIX, 1, Sofia, 33-51. (М24)

Изузетна синтеза проблематике позноантичких загробних посуда са извесном праисторијском традицијом, које се јављају на широј територији југоисточне Србије, североисточне Македоније и југозападне Бугарске. Феномен је први пут обрађен и запажен од стране др А. Булатовића пре десетак година, а у овом раду је потпуно анализиран и дефинисан, са више аспеката. У закључку је изнета претпоставка да је популација која их је користила свакако трачког порекла, и да је можда у питању трачко племе Беси, а овој тези, поред карактеристика материјалне културе и диспозицији налазишта, аутор налази ослонац и у историјским изворима који су наведени у раду.

8. Bulatović, А., 2013, Oven models from Early Bronze Age Settlements in Central and Southern Parts of the Balkan Peninsula, *Archaeologia Bulgarica* XVII, 1, 1-13. (М24)

Синтеза феномена култних керамичких модела пећи/лампи на простору од јужне Србије до Јонског и Егејског мора базирана на новим налазима са самосталних истраживања кандидата у југоисточној Србији. До овог рада, ове посуде нису посматране као засебан феномен, већ као део налаза са једног локалитета. Аутор систематском и обимном анализом проблематизује овај феномен, и закључује да је везан искључиво за одређену територију и, претпоставља, једну културу раног бронзаног доба.

9. Mitkoski, А., Bulatović, А., Mikić, I., 2016, Necropolis under a Tumulus at Veprčani, Representative case of using sacred places during several periods in the past, *Старинар* н.с. LXVI, 27-56. (М24)

Детаљан аналитички рад о некрополи под хумком у јужној Македонији са великим бројем нових елемената и покретног материјала, који није уобичајен у овој регији. Рад представља још један допринос изучавању праисторијских традиција у античком периоду, овај пут кроз начин сахрањивања и коришћење истих сакралних места.

10. Gligorić, R., Filipović, V., Bulatović, A., 2016, An AMS dated Late Bronze Age grave from the Mound necropolis at Paulje, *Старинар* н.с. LXVI, 103-109. (М24)

Кратак али значајан прилог о првом апсолутном датуму гроба спаљеног покојника из позног бронзаног доба са територије западне Србије. Иако је у питању само један датум, овај рад је значајан допринос хронолошкој детерминацији позног бронзаног доба на тлу Србије.

11. Булатовић, А., 2015, Феномен праисторијских ритуалних јама, неколико примера са централног Балкана, *Старинар* н.с. LXV, Београд, 7-35. (М24)

Обиман и исцпан аналитички рад о феномену праисторијских ритуалних јама, методолошким питањима препознавања оваквих објеката, географског и хронолошког распона, али и изузетног уводног дела о култу, ритуалу и жртвовању у најширем смислу. Др А. Булатовић бави се питањем односа и размеђа светог и профаног и покушава да дефинише одређене правилности или обрасце.

12. Bulatović, A., 2014, New Finds as a contribution to the study of the Early Bronze Age in the southern part of the Central Balkans, *Старинар* н.с. LXIV, Београд, 57-75. (М24)

Опсежна студија добрим делом базирана на основу резултата самосталних истраживачких пројеката на територији јужне Србије и северне Македоније. Др А. Булатовић претпоставља постојање јединствене културне зоне на територији северне Егеје, Тракије, северне Грчке и централног Балкана. На основу појединих разлика, унутар те зоне аутор дефинише две приближно истовремене културне манифестације, Бубањ – Хум III – Пелинце – Перник културу, која обухвата западну Бугарску, јужно Поморавље, источну Србију и североисточну Македонију, и од раније познату Арменохори културу, која обухвата северну и западну Грчку, источну Албанију и јужну Македонију.

13. Kaпуран, А. Булатовић, А., 2012, Културна група Коцофени-Костолац на територији источне Србије, *Старинар н.с*. LXII, Београд, 63-94. (М24)

Опсежна анализа генезе, развоја и дезинтеграције ове културне групе из енеолитског периода на основу дистрибуције и топографије налазишта, архитектуре, економије, карктеристика покретног материјала.

**3. Међународни научни скупови (М31, М32, М33, М34)**

14. Kapuran, A., Bulatović, A., 2013,Birds images on Serbian Bronze age ceramics, *Bronze Age Crafts and Craftsmen in the Carpathian Basin,* Proceedings of the International Colloquium from Târgu Mureş, 5-7 October 2012, Ed. B. Rezi, R.E. Németh, S. Berecki, Târgu Mureş, 23-31**.**  (М31)

У овом раду са међународног научног скупа по позиву, аутори се баве птичијим представама на посудама из бронзаног доба на територији централног Балкана. У раду се повезују ове представе са космогонским митовима заступљеним у митологијама заједница бронзаног доба, од медитеранског света, до карпатског басена.

Поред овога, др А. Булатовић учествовао је и на неколико других међународних скупова где је имао самостална или коауторска излагања. (М34)

**4. Националне монографије и монографске студије (М41, М42, М43)**

18. Булатовић, А., Филиповић, В., Глигорић, Р., 2017, *Лозница, културна стратиграфија праисторијских локалитета у Јадру, Рађевини и Азбуковици*, Археолошки институт, Београд, Центар за културу, Лозница, 312 страна. (М42)

Монографија из серије Археолошка грађа Србије, која чини синтезу о праисторијском периоду лозничке регије (области Јадра, Рађевине и Азбуковице), садржи уобичајена поглавља за ову серију: Увод, Природне одлике, Културна стратиграфија праисторијских локалитета, Каталог налазишта и археолошке грађе (преко 100 налазишта), Закључак, Резиме на енглеском језику и Библиографија. Монографије из ове серије позитивно су оцењене од стране српских и страних стручњака.

19. Kaпуран, А., Булатовић, А., Јовановић, И., 2014, *Бор и Мајданпек, културна стратиграфија праисторијских локалитета између Ђердапа и Црног Тимока*, Београд-Бор, 255 стр. (М43)

Монографија из серије Археолошка грађа Србије, која чини синтезу о праисторијском периоду борске и мајданпечке регије (Ђердап, Црни Тимок), садржи уобичајена поглавља за ову серију: Историјат истраживања археолошких налазиштана подручју Бора и околине, Геоморфологија, хидрографија и рудна лежишта Бора и околине, Културна стратиграфија праисторијских локалитета, Каталог налазишта и археолошке грађе, Закључак, Резиме на енглеском језику и, Библиографија. Нарочита пажња је посвећена рудном богатству и његовој улози у животу праисторијских заједница на овом подручју, али и целом региону централног Балкана, јер се на овом подручју налазе древни рудници бакра, коришћени још од раног енеолита. У монографији је дата детаљна анализа културно-хронолошких односа са суседним областима у свим периодима праисторије.

20. Булатовић, А., Капуран, А., Јањић, Г., 2013,*Неготин, културна стратиграфија праисторијских локалитета у Неготинској Крајини*, Београд-Неготин, 229 стр. (М43)

Монографија из серије Археолошка грађа Србије, која чини синтезу о праисторијском периоду Крајине и Кључа, а садржи уобичајена поглавља за ову серију: Увод, Историјат археолошких истраживања, Природне одлике, Културна стратиграфија праисторијских локалитета, Каталог налазишта и археолошке грађе, Закључак, Резиме на енглеском језику и Библиографија. У монографији је, такође публикована сва праисторијска грађа сакупљена у Музеју Крајине у Неготину. Нарочито је значајно што је и публикован део грађе са заштитних истраживања на Ђердапу I и II.

**4а. Радови и уредништва у тематским зборницима (М44, М45, М48, М49)**

У тематским зборницима националног значаја др Александар Булатовић објавио је 12 самосталних или коауторских радова. У радовима се углавном приказују резултати истраживања локалитета на којима је аутор био руководилац, или проблемске теме ужег интересовања аутора. Од наведених радова треба издвојити неколицину.

22. Булатовић, А., Бизјак, Д., Витезовић, С., 2016, Некропола из раног бронзаног доба на локалитету Меаниште у Ранутовцу код Врања, *Археолошка истраживања на траси аутопута Е75,2011-2014../Archaeological investigations along the route of the E 75 Highway*, *2011-2014,* Перић, С., Булатовић, А., (ур./eds.),Institute of Archaeology, Belgrade, 71-89. (М44)

Објављени резултати археолошких ископавања некрополе из раног бронзаног доба у Ранутовцу код Врања, прве такве некрополе на простору Србије, која потврђује кандидатову тезу о блиским везама популација централног Балкана са северном Грчком у рано бронзано доба.

25. Filipović, D. Bulatović, A., Milanović, D. 2016, Archaeobotanical analysis of two Iron Age sites in south-eastern Serbia, *Bioarheologija na Balkanu*, ur. N. Miladinović-Radmilović, S. Vitezović, Beograd-Sremska Mitrovica, 87-98. (М44)

Мања синтеза о археоботаничким налазима из затворених целина гвозденог доба на два локалитета у југоисточној Србији. Овакви интердисциплинарни прилози и даље нису чести у домаћој археологији.

27. Булатовић, А., 2014., Праисторијски налази са Градине на Јелици, *Градина на Јелици. Тридесет година археолошких истраживања (1984-2014),* Милинковић, М. Шпехар, П., (Ур.), 13-16, кат. бр. 1-19 (83-89), Народни музеј, Чачак.

Анализа праисторијских покретних налаза са чувеног висинског локалитета Градина на Јелици код Чачка.

33. Koуредник (са С. Перићем) тематског зборника националног значаја *Археолошка истраживања на траси аутопута Е75,2011-2014../Archaeological investigations along the route of the E 75 Highway*, *2011-2014,* Institute of Archaeology, Belgrade. (М48)

34. Коуредник (са А. Капураном) тематског зборника *Мокрањске стене, културна баштина Неготинске Крајине*, Музеј Неготинске Крајине, Неготин, 33-49. (М49)

**5. Часописи националног значаја (М51, М52, М53)**

У часописима националног значаја др Александар Булатовић објавио је 10 коауторских радова у којима се презентују прелиминарни резултати археолошких истраживања, студије случаја или методолошки прилози. Овом приликом треба издвојити:

36. Булатовић, А., Милановић, Д., 2015., Велика хумска чука, истраживања 2009. године - прилог проучавању стратиграфије енеолита и бронзаног доба у југоисточној Србији, Гласник Српског археолошког друштва 30, Српско археолошко друштво, Београд, 163-188.

Обиман рад о новим истраживањима чувеног епонимног локалитета Велика хумска чука по којој је добила име култура бакарног и раног бронзаног доба у Србији (руководилац истраживачког пројекта др А. Булатовић) и стратиграфским проблемима и предлозима решења који су произашли из ових истраживања.

**6. Саопштења са скупова националног значаја штампано у целини или изводу (М63, М64)**

У саопштењима са скупова националног значаја штампаним у целини или изводудр Александар Булатовић објавио је 12 коауторских радова у којима се најчешће презентују прелиминарни резултати археолошких истраживања, којима је руководио.

**IV КВАЛИТАТИВНА ОЦЕНА НАУЧНОГ ДОПРИНОСА**

Према досадашњем научном раду др Александра Булатовића, треба нагласити да је у последњих пет година, по позиву учествовао на шест међународних скупова од којих су поједини организовани од стране водећих европских археолошких институција и стручњака, као и на другим међународним скуповима са самосталним или коауторским излагањем. Од 1996. године др Александар Булатовић члан је Српског археолошког друштва, научног и струковног удружења коморског типа, док је од 2016. године изабран за сарадника Археолошког истраживачког центра Градског универзитета Бруклин колеџа, Њујорк, САД, на основу резултата дугогодишњег руковођења заједничким пројектом са овом институцијом, а на предлог америчких колега. Члан је Комисије за статусна питања Српског археолошког друштва. Члан је домаћих или иностраних редакција два часописа и три стална зборника радова, а био је уредник два зборника радова. У последњих пет година рецензирао је три монографије, зборник радова са међународног скупа и више радова у часописима водећег националног значаја.

Др Александар Булатовић је члан комисије за одбрану теме и докторске дисертације докторанда Andrea Huska-Mason*,* на Градском универзитету, Бруклин колеџу у Њујорку, САД, као и ко-ментор МА Јелени Булатовић и мр Војиславу Филиповићу на изради доктората, те научни консултант докторанду Глигору Даковићу при избору и образложењу докторске тезе на Одељењу за антропологију Универзитета у Питсбургу, САД.

Био је стручни ментор бројним музејским радницима за стицање виших музејских звања. О доприносу др Александра Булатовића на пољу међународне сарадње говори податак да је руководилац чак четири истраживачка међународна пројекта Археолошког института, са институцијама из Америке, Аустрије, Немачке, Велике Британије и Шведске, а сви пројекти су осмишљени у правцу примене модерних археолошких, мултидисциплинарних и напредних метода и тенденција на пољу истраживања праисторије централног Балкана и југоисточне Европе. На основу те чињенице, јасно је да је др Александар Булатовић један од најтраженијих домаћих партнера међународним колегама који се баве проблемима металног доба у Европи.

Др Александар Булатовић руководилац је потпројекта (теме) *Материјална и духовна култура заједница металног доба у Србији*, у оквиру националног научно-истраживачког пројекта *Археологија Србије: културни идентитет, интеграциони фактори, технолошки процеси и улога централног Балкана у развоју европске праисторије*. Поред основног научноистраживачког пројекта ангажован је и на другом националном научноистраживачком пројекту Министарства просвете и науке Републике Србије, *Етногенеза Срба у средњем веку: компаративна анализа историјског и културног наслеђа, генетски материјал и предмети материјалне културе са гледишта аналитичке хемије,* Историјског института и Института за молекуларну генетику и генетичко инжењерство у Београду (руководилац др Ирена Цвијановић, Историјски институт), а његови научни доприноси на темама блиским областима јужне Србије и јужног Поморавља, препоручили су га за пројекат Одбора САНУ у Нишу (руководилац академик Видојко Јовић), под називом *Нишка област у праисторији и раној историји* (2017-).

Исто тако руководилац је истраживачких пројеката *Археолошка истраживања на локалитету Велика хумска чука у Хуму код Ниша* (2014-), *Археолошка истраживања на локалитету Бубањ у Новом Селу код Ниша* (2009-2015)и *Археолошка заштитна истраживања на аутопутевима Е 75, Е80 и Е763* (2011-).

Имајући у виду међународне пројекте, др Александар Булатовић коруководилац је вишегодишњег међународног пројекта *Праисторијски пејзажи региона Пуста Река*/*Prehistoric landscapes of the Pusta Reka region (Leskovac)* (2017-)**,** Археолошког института, Београд и Института за европску и оријенталну археологију из Беча (OREA, AAS, *Vienna*), затим коруководилац вишегодишњег међународног пројекта *Јадар - археолoшка истраживања насеобинских система, обичаја сахрањивања и рудних ресурса у бронзаном добу северозападне Србије / Archaeological Investigation of the Settlement Systems, Burials, and Mining Resources in the Prehistory of Northwestern Serbia* (2011-)*,* са Градским универзитетом, Бруклин колеџом из Њујорка, (*City University*, *Brooklyn College, New York*), затим коруководилац пројекта *Rewriting Early Bronze Age Chronology in the south-western Balkans: Evidence from Large-Scale Radiocarbon Dating* (2017-)*,* са др Мајом Гори из Института за раноисторијску и предњеазијску археологију Универзитета у Хајделбергу (Majа Gori, Institut für Ur- und Frühgeschichte und Vorderasiatische Archäologie, Ruprecht-Karls Universität Heidelberg*)* идр М. Вандер Линденом из Археолошког института у Лондону (M. Vander Linden, Department Institute of Archaeology, University College London). Овом приликом од *Fritz Thyssen* фондације из Келна, Немачка обезбеђен је фонд за 33 апсолутна датума из периода бакарног и бронзаног доба централног Балкана. У мају 2017., кандидат је постао координатор пројекта *Древна ДНК у Србији* (2017-), који се реализује у партнерству са Универзитетом у Стокхолму, Шведска.

Исто тако треба поменути да је др Александар Булатовић члан Комисије Министарства културе и информисања РС за избор пројеката у области културног наслеђа у 2017. години (*Комисија за истраживање, заштиту и коришћење музејског наслеђа*).

Кандидат је остварио значајне научне резултате у више различитих области:

а) металургија бронзе и порекло калаја у југоисточној Европи

б) апсолутно датовање периода металног доба на централном Балкану

в) традиције праисторијских култура у античком периоду

г) кретања становништва, односно интеракције популација у праисторији

југоисточне Европе

д) духовна култура заједница металног доба, нарочито аспект култа и ритуала

Уговором потписаним са Универзитетом у Стокхолму предвиђен је обиман рад у престижном међународном часопису о древној ДНК (метално доба, римски период, средњи век) на узорку од 90 индивидуа са територије Србије, што ће бити први, а тиме и изузетно значајан допринос истраживању древне ДНК у Србији.

Уговором са Fritz Thyssen фондацијом у наредној години (2018.) обавезан је најмање један обиман рад у престижном међународном часопису о резултатима радиокарбонске анализе 33 узорка, односно добијеним апсолутним датумима из позног бакарног и раног бронзаног доба на територији Србије, првој већој серији апсолутних датума са ових простора из металног доба (претходну је, такође, публиковао кандидат - библиографија ред. бр. 2), што ће бити изузетан допринос хронолошкој детрминацији праисторијских култура у Србији и њиховом хронолошком односу са културама у суседству.

Током реализације наведених националних и међународних научно-истраживачких пројеката др Александар Булатовић је на најбољи могући начин успоставио јасну корелацију између ових области. За металургију бронзе од посебног значаја су радови: Mason et al, 2016 (ред. бр. 3), и A. Huska et al, 2014 (ред. бр. 4), публиковани у водећим међународним часописима категорија М21 и М23, док је за другу област најважнији рад: Bulatović, A., Vander Linden, M., 2017, објављен у врхунском међународном часопису (М21а).

У наредним годинама треба очекивати значајнију утицајност ових радова, као и њихово интензивније цитирање.

**V ОЦЕНА КОМИСИЈЕ О НАУЧНОМ ДОПРИНОСУ КАНДИДАТА**

Кандидат др Александар Булатовић се дуго година бави врло успешним научним радом. У квантитативном погледу кандидат је остварио висок број М коефицијената, који превазилазе минималне захтеве прописане за звање научни саветник. Посебно треба нагласити, да је у протеклих пет година (2012-2017), од избора у звање виши научни сарадник, кандидат објавио две монографије (од којих је једна међународна), две монографске студије и 52 рада у међународним и националним часописима и саопштењима на међународним и домаћим скуповима (видети рекапитулацију). Др Александар Булатовић објавио је 12 међународних радова (1 из категорије М21а, 1 из категорије М21, 3 рада из категорије М23 и 7 радова из категорије М24). Важно је напоменути да у библиографији кандидата не постоје радови који излазе ван области његових истраживања.

Просечан број аутора по раду за категорију М20 износи 2,66, што представља висок коефицијент самосталности. Од поменутих 12 радова, два имају више од 3 коаутора, али, с обзиром на то да се у тим радовима ради о комплексним интердисциплинарним истраживањима, која су укључивала теренски рад на широком географском подручју, јасно је да се таква истраживања могу обавити само ангажовањем већег броја истраживача.

Сви досадашњи радови кандидата цитирани су укупно 270 пута (без аутоцитата), а радови настали у периоду март 2012-март 2017. год. цитирани су 153 пута.

У осмишљавању и реализацији радова који се односе на области које кандидат истражује, др Александар Булатовић дао је суштински истраживачки допринос. Досадашњим истраживачким радом и бројем квалитетних публикованих резултата, кандидат је дао значајан научни допринос у областима која су покривала његова истраживања. Поред свега осталог, кандидат је дао изузетан допринос у дефинисању културно-хронолошких оквира средњег бронзаног доба на централном Балкану (култура Бубањ-Хум IV-Љуљаци), затим апсолутном датовању праисторијских култура металног доба на централном Балкану (обезбедио анализу и објавио прву серија од 10 датума у Србији за овај период); затим детерминацији порекла калаја предмета из бронзаног и раног гвозденог доба са територија Србије, јужне Мађарске, југозападне Румуније (три различите групе порекла, од којих је једна са јужних падина Цера) и најзад, у изучавању праистријских традиција у римском периоду (сирвивали праисторијског наслеђа изузетно присутни у материјалној, а нарочито духовној култури и у позном римском периоду, али махом у заједница које су живеле у пасивнијим и теже приступачним пределима централног Балкана).

Др Александар Булатовић је у потпуности прихватио савремене тенденције у науци, па користи свестран, односно мултидисциплинарни приступ у археологији, примењујући резултате археозооолошких, археоботаничких, антрополошких, хемијско-физичких и других егзактних анализа, допуњујући сазнања која је могуће добити уобичајеним археолошким методама. Предочени научни радови и остале активности показују да је др Александар Булатовић изузетно активан стручњак чији резулати истраживања представљају врхунски допринос познавању праисторијског периода наше земље и окружења, о чему сведоче висока међународна цитираност и међународни пројекти чији је коруководилац. Реч је о научнику који је од стицања звања вишег научног сарадника остварио изузетне научне резултате и постао један од водећих националних научника, али и цењен научник у окружењу за питања металног доба на простору Балкана и југоисточне Европе.

Рекапитулација:

М 12 - 10

М 21а - 10

М 21 - 4,4

М 23 - 10,2

М 24 - 28

М 31 - 3,5

М 34 - 1,5

М 42 - 7

М 43 - 10

М 44 - 24,7

М 45 - 1,5

М 48 - 2

М 49 - 1

М 51 - 21

М 53 - 3

М 63 - 6

М 64 - 1

**Укупно бодова - 144,8**

**Обавезни 1**

**М10**+**М20**+**М31**+М32+М33+М41+**М42**+**М43**+**М44**+**М45**+**М51**+М52+**М53**+М54+М61 = **133,3**

**Обевезни 2**

М11+**М12**+**М21**+М13+М14+М22+**М23**+**М24**+**М31**+М41+**М42** = **73,1**

Имајући на уму предочене научне и остале резултате у свом раду, као и изнесену квалитативну оцену, сматрамо да др Александар Булатовић испуњава све услове за стицање звања **научни саветник**.

**КОМИСИЈА:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

* + - 1. Др Ненад Тасић, професор Филозофског факултета

(подносилац реферата)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

* + - 1. Др Душан Михаиловић, професор Филозофског факултета

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

* + - 1. Др Драгана Антоновић, научни саветник Археолошког института