Наставно научном већу

Филозофског факултета у Београду

**ИЗВЕШТАЈ**

**о испуњености услова за избор Јелене Мијић у звање истраживача приправника**

На предлог Кадровске комисије, Наставно-научно веће Филозофског факлултета у Београду је на седници одржаној 01.06.2017. године донело одлуку да се покрене поступак за избор **Јелене Мијић** у звање истраживача приправника. На истој седници Веће је формирало Комисију за припрему извештаја о кандидату и спровођење поступка избора у саставу: проф. др Живан Лазовић, редовни професор, проф. др Слободан Перовић, ванредни професор и др Ева Камерер, доцент.

На основу увида у конкурсну документацију кандидата, Комисија подноси следећи ИЗВЕШТАЈ са **закључним предлогом да се Јелена Мијић изабере у звање истраживача приправника.**

Докторанткиња Јелена Мијић рођена је 1986. године. Основне студије филозофије завршила је 2013. године са просечном оценом 9,24. Дипломски рад на тему „Феминистички емпиризам и Квајнова натуралистичка епистемологија“ одбранила је код доц. др Машана Богдановског. Докторске студије на Одељењу за филозофију Филозофског факултета у Београду Јелена Мијић је уписала 2013. Положила је све испите на докторским студијама са просечном оценом 10,00.

Као студенткиња докторских студија Јелена Мијић је ангажована у настави на следећим предметима: Квајнова филозофија, Филозофија науке и Теорија сазнања 2.

Током докторских студија Јелена Мијић је као сарадница Групе за студије ангажованости Института за филозофију и друштвену теорију Универзитета у Београду учествовала у организацији међународне конференције *Engaging Foucault* (<http://instifdt.bg.ac.rs/fuko/>).

Јелена је преводила филозофске радове са енглеског на српски језик: (2011) Џоел Фајнберг, „Природа и вредност права“, у *Норма Номос*, Петар Бојанић, Миљана Милојевић (прир.), Београд: Службени гласник (Joel Feinerg, „The Nature and Value of Rights“), (2010) Гај Петерс, Џон Пјер, Дезмонд Кинг, „Политика зависности од пређеног пута: политички конфликт унутар историјског институционализма“, Радио Београд 3 (Guy Peters, Jon Pierre, Desmond King, „The Politics of Path Dependency: Political Conflict in Historical Institutionalism“), (2009) Ингеборг Маус, „Кантови разлози против глобалне државе“, у *Светска Власт*, Петар Бојанић, Јован Бабић (прир.), Београд: Службени гласник (Ingeborg Maus, „Kant's Reasons against a Global State“), (2008) Ален Бјукенен, „Од Нирнберга до Косова: Моралност незаконите реформе међународног права“, у *Хуманитарне војне интервенције*, Јован Бабић (прир.), Београд: Службени гласник (Allen Buchanan, „From Nuremburg to Kosovo: The Morality of Illegal International Legal Reform“).

Јелена Мијић је објавила радове: „Феминистичка епистемологија: „Кћерке Квајна“ у часопису *Филозофија и друштво* 2013/3 156 -176, и „Квајнов натуралистички емпиризам против епистемолошког нихилизма“ у часопису *Theoria* 2015/3: 77-95.

С обзиром на одличан успех који је Јелена Мијић показала током студија, одлуком Министарства просвете, науке и технолошког развоја Републике Србије прикључена је пројекту «Динамички системи у природи и друштву: филозофски и емпиријски аспекти» (евиденциони број 179041).

Имајући све ово у виду, сматрамо да докторанткиња **Јелена Мијић** у потпуности испуњава услове за избор у истраживачко звање истраживач-приправник, за ужу научну област *филозофија* (у области друштвено-хуманистичких наука) и предлажемо Наставно-научном већу да је изабере у истраживачко звање **истраживач-приправник.**

Београд, 02.06. 2017.

Чланови комисије:

Проф. др Живан Лазовић

Проф. др Слободан Перовић

Доц. др Ева Камерер